4.5.2023
SL
Uradni list Evropske unije
L 118/13
16. točka ATCO.C.055 se nadomesti z naslednjim: „ATCO.C.055 Zahtevek za pooblastilo za ocenjevalca Kandidati za izdajo pooblastila za ocenjevalca: (a) najmanj dve leti izvajajo privilegije iz licence kontrolorja zračnega prometa; in (b) v 12 mesecih pred vložitvijo zahtevka uspešno opravijo tečaj za ocenjevalca, na katerem z uporabo teoretičnih in praktičnih metod pridobijo potrebna znanja in spretnosti, ki se ustrezno ocenijo.“; 17. točka ATCO.C.060 se nadomesti z naslednjim: „ATCO.C.060 Veljavnost pooblastila za ocenjevalca (a) Pooblastilo za ocenjevalca velja tri leta.
(b) Če se v obdobju veljavnosti pooblastila za ocenjevalca uspešno zaključi osvežitveno usposabljanje na področju znanja in spretnosti ocenjevalcev in sedanjih operativnih praks, je mogoče njegovo veljavnost podaljšati.
(c) Če pooblastilo za ocenjevalca poteče, se lahko obnovi pod pogojem, da je imetnik pooblastila za ocenjevalca v 12 mesecih pred vložitvijo zahtevka za obnovo: (1) opravil osvežitveno usposabljanje s področja spretnosti ocenjevanja in sedanjih operativnih praks; in (2) uspešno opravil ocenjevanje usposobljenosti ocenjevalca.
(d) Obdobje veljavnosti pooblastila za ocenjevalca pri prvi izdaji in obnovi se začne najpozneje 30 dni od datuma uspešno opravljenega ocenjevanja.“; 18. točka ATCO.D.010 se nadomesti z naslednjim: „ATCO.D.010 Sestava začetnega usposabljanja (a) Začetno usposabljanje, ki je namenjeno za kandidate za licenco učenca kontrolorja zračnega prometa ali za izdajo dodatnega ratinga in/ali, če je ustrezno, rating pooblastila, obsega: (1) osnovno usposabljanje, ki zajema vse predmete, teme in podteme iz Dodatka 2 k Prilogi I; in (2) usposabljanje za rating, ki zajema vse predmete, teme in podteme vsaj enega od naslednjih: (i)
ratinga aerodromskega kontrolorja zračnega prometa – ADC, ki je opredeljen v Dodatku 3 k Prilogi I;
(ii) ratinga proceduralnega priletnega kontrolorja zračnega prometa – APP, ki je opredeljen v Dodatku 4 k Prilogi I; (iii) ratinga proceduralnega območnega kontrolorja zračnega prometa – ACP, ki je opredeljen v Dodatku 5 k Prilogi I; (iv) ratinga nadzornega priletnega kontrolorja zračnega prometa – APS, ki je opredeljen v Dodatku 6 k Prilogi I; (v) ratinga nadzornega območnega kontrolorja zračnega prometa – ACS, ki je opredeljen v Dodatku 7 k Prilogi I. (b) Usposabljanje za dodatni rating obsega predmete, teme in podteme, ki se nanašajo najmanj na enega od ratingov, določenih v točki (a)(2).
(c) Usposabljanje, potrebno za ponovno aktivacijo ratinga po neuspešno opravljenem ocenjevanju predhodne usposobljenosti v skladu s točko ATCO.B.010(b), se prilagodi glede na rezultat navedenega ocenjevanja.
(d) Usposabljanje za rating pooblastilo obsega predmete, teme in podteme, ki jih pripravijo organizacije za usposabljanje in ki se potrdijo kot del tečaja usposabljanja.
(e) Osnovno usposabljanje in/ali usposabljanje za rating lahko dopolnjujejo predmeti, teme in podteme, ki so vključene kot dodaten ali poseben element funkcionalnega bloka zračnega prostora (FAB) ali nacionalnega okolja.“;